runetrust/blame-folketinget-dk huggingface dataset:
Pelle Dragsted (EL), 2024-12-11:
Det er forkert, at den nedskæring er fjernet med finansloven.
Der er stadig væk tale om en voldsom nedskæring.
Moderaterne siger jo, at man er god til at lytte, og at man f.eks. lige har lyttet til iværksætterne og fjernet en bestemt skat, som de var trætte af.
Jeg synes, det ville klæde Moderaterne også nogle gange at lytte til helt almindelige danskere, f.eks. dem, der er i en fagforening, altså det store flertal af danskerne, som skaber værdierne i det her samfund, og som voldsomt har kritiseret den her finanslov netop for at gøre den her indsats for, at mennesker ikke, om jeg så må sige, skal dø af at gå på arbejde, mindre effektiv.
Det er jo det, vi taler om.
Det synes jeg simpelt hen ikke man kan være bekendt.
Charlotte Bagge Hansen (M), 2024-12-11:
Til sådan en retorik, i forhold til hvad der klæder nogen, vil jeg sige, at jeg så håber, at hr. Pelle Dragsted synes, det klæder mig, at jeg hvert kvartal mødes med FH Storstrøm, hvor vi taler om problematikker, stort og småt, og sætter ind på de områder, hvor vi har nogle problemer, f.eks. i forhold til hvad der har været i forbindelse med Storstrømsbroen og andre steder.
Så at anklage Moderaterne for ikke at lytte til folk synes jeg måske er en lille kende, hvis jeg må sige et knap så pænt ord, uanstændigt.
For er der noget, vi er optaget af, er det jo netop det.
Kim Edberg Andersen (DD), 2024-12-11:
Man kan sige, at det lidt er, som det altid er at høre en moderat: Først går man lidt til venstre, og så går man lidt til højre, og det var så dén ordførertale, og det er jo rigtig hyggeligt.
Jeg har stadig væk svært ved at se, hvordan en pige fra Vadum kan se sig selv i en regering, som kommer til at plastre Nordjylland til med jernmarker, indføre kilometerafgifter, og hvordan man nu ellers finansierer det her, men fred være med det.
Det, jeg bed mærke i, var, at jeg kunne mærke på ordføreren, at man ikke snakkede om julekalendere, men at man snakkede om, at bare det enten var rødt eller blåt, så var alt godt.
Der kan man jo godt høre, at Moderaterne ikke er helt i mål endnu i forhold til Socialdemokraterne, for i Venstre siger man, at bare det er rødt, så er det godt.
Mit spørgsmål går på det med pensionen, som jeg gerne vil have udpenslet lidt mere.
Hvis der er noget, jeg ved om Moderaterne, så er det, at når hr. Lars Løkke Rasmussen siger noget, så bliver det som udgangspunkt Moderaternes politik, og hr. Lars Løkke Rasmussen er ude at sige, at alle dem, der er født i 1960'erne, skal arbejde cirka et halvt år længere, også hvis man er fra 1969.
Men så kan man jo ikke vente til 2045, som Socialdemokraterne har sparket det til hjørne til, for så er dem, der er født i 1960'erne, på den anden side af 70 år.
Så enten siger Moderaterne, at vi skal arbejde, til vi er 80 år, eller også skal vi snakke om at kunne få pension tidligere.
Charlotte Bagge Hansen (M), 2024-12-11:
Først vil jeg henstille til, at hr. Kim Edberg Andersen sætter sig på sit kontor og overværer den rigtig gode debat om pension, som jeg kunne forstå på de forskellige ordførere at vi havde.
Alt andet lige tænker jeg, at jeg i forhold til det har redegjort for det, jeg skulle redegøre for.
Jeg synes faktisk, det er meget tankevækkende, for hvad angår, hvor mange solceller og vindmøller der bliver sat op ude i kommunerne, så er det jo et kommunalt anliggende.
Det bliver besluttet ude i kommunerne, og jeg håber da så sandelig, at man ude i de kommuner har nogle høringer, og at man lytter til borgerne og har nogle møder.
Det er simpelt hen dér, det foregår; det er ikke herinde.
Det er ikke os, der skal sidde og diktere, hvordan kommunerne laver deres indsatser, i forhold til hvor der skal være solceller.
Så tænker jeg også, at der kan være nogle landmænd derude, der tænker, at de har noget jord, der måske ikke er så god, og at det så kan være en god idé at sætte nogle solceller op der.
Det må jo være op til den enkelte, hvad man gør med sin egen private ejendom.
Jeg blev bedt om at svare helt ærligt, og så vil jeg simpelt hen gøre det lige sådan helt fra maven: Jeg havde kæmpestore forventninger til de her forhandlinger, og jeg forventede, at blå blok kom med det vildeste antiluftskyts og argumenter, altså sagligt og fagligt gennemarbejdede argumenter for de ting, de gerne vil.
For vi er jo ikke uenige i, at vi skal fjerne flere årsværk.
Vi er fuldstændig enige om præmissen.
Men der var altså ikke noget gods i det.
Og vi prøvede tre gange.
Vi bad jer om at være mere konkrete det.
Jeg beklager: Det var I ikke.
Jeg er skuffet, for jeg er vant til at have et rigtig godt og konstruktivt samarbejde med alle de ordførere, der er i den kreds, og jeg håber, vi kan øve os på at blive bedre til at trække på samme hammel.
Ole Birk Olesen (LA), 2024-12-11:
Velkommen til finansordførerkredsen, vil jeg sige til fru Charlotte Bagge Hansen.
Man kan måske håbe, at fru Charlotte Bagge Hansen så ikke efter mange års medlemskab af Folketinget og som finansordfører ligesom Venstres finansordfører har lært at svare udenom på spørgsmål og lade, som om ting, som ikke er foregået, er foregået osv.
Derfor vil jeg spørge fru Charlotte Bagge Hansen: Helt ærligt, inde i det lokale, hvor fru Charlotte Bagge Hansen var til stede under finanslovsforhandlingerne, var det da ikke på grund af helt umulige krav fra de blå partier, at de blå partier blev smidt ud under forhandlingerne, vel?
Vores ønske er jo, at vi skal gå fra at have en socialdemokratisk velfærdsstat, som fremstiller tilbud, som man mener passer til alle, til at vi har at fremtidens velfærdssamfund, hvor vi anerkender, at folk er forskellige og har behov for forskellige ting, og at vi kan vinde rigtig meget med mere frit valg og mere konkurrence om det at levere den bedst mulige service til borgerne.
I stedet for al den beton, som Socialdemokratiet gerne vil hælde rundt om den nuværende velfærdsstat, ønsker vi en opblødning, mere frihed, mere frit valg, mere konkurrence og mere innovation, som kan sikre, at vi får et bedre velfærdssamfund.
Charlotte Bagge Hansen (M), 2024-12-11:
Tak for ordet.
Jeg kan i hvert fald.
Der er krige i Ukraine og Mellemøsten og diktatorer og europæiske regeringer, som falder på stribe.
Tysk økonomi kører på pumperne, og Frankrig har nu en offentlig gæld på mere end 110 pct. af deres bruttonationalprodukt.
Dansk økonomi har heldigvis ikke tabt pusten.
Tværtimod er der udsigt til høj vækst både i år og næste år, og vi har lav arbejdsløshed og rekordhøj beskæftigelse.
Det er en økonomisk politik, som betyder, at vi på næste års finanslov har plads til initiativer, som styrker det erhvervsliv, som vi skal leve af i morgen.
Det er initiativer, som skal sikre den natur, som vores børn og børnebørn skal nyde, og initiativer, som sikrer bedre vilkår for dem, som ikke kan det hele selv, hvad enten det er børn, ældre eller folk på kanten af samfundet.
Og så skal vi ikke glemme, at det er den ansvarlige økonomiske politik fra både tidligere og nuværende regeringer, som er grunden til, at vi har kunnet bidrage så markant til Ukraines forsvar og til så markant at styrke det danske forsvar.
Generelt understreger denne finanslov for 2025, at det er utrolig vigtigt med et Danmark i balance.
Sådan ser vi også på det i Moderaterne.
Det er lige meget, om det er rødt, eller om det blåt, bare det er godt.
Sammen med SF og Radikale, og tak til jer for et rigtig godt og konstruktivt samarbejde, har vi gennemført et balanceret finanslovsforslag, hvori vi løfter og prioriterer initiativer til gavn for mange forskellige befolkningsgrupper.
For indledningsvis at nævne et par stykker bør jeg nævne, at der er afsat midler til initiativer til gavn for borgerne i landdistrikterne, de unge under uddannelse og børnefamilierne.
For med indførelse af skolemad på en storskalaforsøgsordning prioriterer vi, at danske børn og børnefamilier får endnu bedre forudsætninger for sundhed, trivsel og læring.
I min forberedelse til i dag kunne jeg forstå, at Venstres finansordfører, hr. Hans Andersen, i sin tale ved finanslovsdebatten refererede til sit forældremøde i 2. b.
Det var ved førstebehandlingen.
Selv om det er et stykke tid siden, min søn, Hans-Peter, gik i 2. klasse, husker jeg tydeligt travlheden med lige at få vasket hans sportstøj om aftenen og lige at få smurt en madpakke på vej ud af døren om morgenen.
Men jeg husker også de fantastiske kærlige og omsorgsfulde stunder, som jeg havde med Hans-Peter.
Det ønsker vi at der skal gøres mere plads til i de danske familier.
Derfor er det vigtigt, at denne finanslov prioriterer at skabe plads til mere fleksibilitet og valgfrihed.
Dette både via forsøgsordningen med skolemad, men også med udvidelsen af servicefradraget.
I dette finanslovsforslag sættes der et særlig vigtigt fokus på én gruppe i samfundet – en gruppe, som vi i Danmark ikke har været dygtige nok til at tage hånd om.
Det er mennesker, der f.eks. lever i hjemløshed, med psykisk sårbarhed og med massive problemer med stofbrug og alkohol.
Ved Folketingets åbningsdebat satte vi fokus på Jacob, som lyttede med oppe fra tilhørerrækkerne i sin kørestol.
Jacob er en af de sjæle i Danmark, som lever på trods.
Dennis Flydtkjær (DD), 2024-12-11:
Først tak for talen, og tillykke med debuten som finansordfører.
Det kan jo være en lidt nervepirrende disciplin, fordi man er ordfører på alt, og derfor kan det også nogle gange være lidt svært at forberede sig.
Men jeg synes i hvert fald, at talen var ganske udmærket.
Jeg vil gerne spørge ind til pensionsområdet, for ordførerens formand, hr. Lars Løkke Rasmussen, skrev i går på sociale medier »Rørt brik ...«, i forbindelse med at man offentliggjorde Moderaternes udspil om, hvordan man kunne håndtere det her pensionsspørgsmål.
Altså, skal man gå tidligere på pension, eller skal man blive længere på arbejdsmarkedet?
Det var en henvisning til, at rørt brik skal flyttes, som Moderaternes formand har sagt tidligere.
Så vil jeg egentlig bare høre, hvad ordførerens holdning er til det.
Skal det med, at rørt brik skal flyttes, forstås på den måde, at så mener Moderaterne, at der skal indkaldes til forhandlinger om et nyt pensionssystem, inden man stemmer om en stigning her i foråret 2025?
Har danskerne ikke krav på at få at vide, om deres pensionsalder bliver højere eller lavere?
Moderaterne synes, den skal være højere, og Socialdemokraterne synes, den skal være lavere.
Ville det ikke give god mening, at man fik en forhandling om det, inden man stemte om det her i foråret 2025?
Charlotte Bagge Hansen (M), 2024-12-11:
Vi har en rigtig, rigtig god aftale, som vi stemmer for i 2025.
Vi er ligesom de øvrige regeringspartier optaget af, at vi skal have fundet ud af, hvordan vi kigger ind i en ny verden, og hvordan vi kigger ind i en ny fremtid.
Vi skal ruste os, og vi skal finde nogle løsninger.
Det er jo ikke nogen hemmelighed, at vi er tre partier, der går ind i et rum, taler om tingene og kommer ud med en fælles holdning.
Et af vores forslag er – jeg vil ikke sige, at det er et decideret udspil, men det er en af de tanker, vi har gjort os – at de generationer, der kommer efter os, altså vores børn og børnebørn, alt andet lige med den model, vi har i dag, står til at skulle være meget længere på arbejdsmarkedet.
Hvis nu vi, inklusive mig selv, som er fra 1969, måske går ind og tager et halvt års mere arbejde, vil jeg synes, at det er en god investering i, at vores børn og børnebørn også kan se ind i en rimelig seniortilværelse.
Man får det, som man ser med hele regeringen.
Det er en regering, der er optaget af langsigtede løsninger.
Vi mener, det er en rigtig god idé at tage den her snak nu, ligesom man gør i Socialdemokratiet og man gør i Venstre.
I øvrigt vil jeg lige henvise til, at der i går var en rigtig god og timelang debat om pension, hvor man simpelt hen var helt nede i materien.
Og der tænker jeg, at hvis man gerne vil følge med i, hvordan de enkelte partier tapper ind i den her debat, med fordel kunne gå ind og se på den.
Lisbeth Bech-Nielsen (SF), 2024-12-11:
Jeg vil bare sige tak for et godt samarbejde.
Og jeg synes, at selv om vi ser forskelligt på mange ting, er der også ting, der overlapper, ikke mindst skolemad.
Så tak til Moderaterne for også at have bragt det på banen.
Det bliver jo alt andet lige nemmere at få gennemført ting i en finanslov, hvis der er flere partier, der kæmper for det samme.
Så tak for det, tak for et godt samarbejde.
Charlotte Bagge Hansen (M), 2024-12-11:
Først vil jeg sige, at jeg jo har haft fornøjelsen af at arbejde sammen med fru Lisbeth Bech-Nielsen i Erhvervsudvalget igennem de sidste 2 år.
Og selv om vi ser forskelligt på mange ting, har vi faktisk også formået at være kreative og idéudvikle sammen.
Det samarbejde sætter jeg utrolig meget pris på, for det, der er vigtigt for mig, er, at vi finder nogle gode pragmatiske løsninger.
Som jeg også sagde i talen, handler det her ikke om, om man er rød eller blå.
Det handler om, at man får skabt de bedste resultater, og det gør man tit og ofte i et samarbejde.
Det kan vi jo også se i forhold til alle de aftaler, der er lavet her i den her regeringsperiode.
Jeg tror, det er 114 ud af ikke ret mange flere aftaler, hvor der er brede forlig herinde.
Det vil jeg jo så gerne både takke ordføreren for, men også resten af partierne i Folketinget.
Dennis Flydtkjær (DD), 2024-12-11:
Tak for svaret.
– det må man gå ud fra betyder, at når man har sat gang i noget, skal man også agere på det.
Men i går kom det frem under forespørgselsdebatten, at Socialdemokratiet siger, at nu skal man diskutere det her frem mod 2030.
Man har god tid, og så kommer der en løsning i 2045.
Det står lidt i kontrast til, at med »rørt brik skal flyttes« siger Moderaterne, at når man først har sat gang i det her, har danskerne brug for klarhed.
Så er det bare, at man både som folketingsmedlem, men også som dansker, tror jeg, måske sidder og er lidt i tvivl.
Hvad er det så, man får, når man har den her regering?
Men hvad er det, man får, hvis det står til Moderaterne?
Kim Edberg Andersen (DD), 2024-12-11:
Tak for det.
Det hører jeg jo, som at regeringen kommer til at gå ind for, at alle de her beslutninger om jernmarker kan vi godt sætte i gang nu, og så afventer vi lige kommunalvalget og ser, om de vil udføre det.
Så der bliver ikke noget med, at der bliver store straffe økonomisk i noget af det; altså, det bliver muligt at rulle tilbage efter et valg.
Det ser vi i Danmarksdemokraterne frem til, for vi kommer til at være imod dem i alle kommuner og alle steder.
Så tusind tak for det.
Det sætter vi stor pris på i Danmarksdemokraterne.
Camilla Fabricius (S), 2024-12-11:
Tak for det.
Ordførerens parti indgik jo i en gruppe af partier, som kom til finanslovsforhandlinger med et fælleskrav.
Kan ordføreren hjælpe mig ved at pege på, hvad det var for et parti, som stillede sig i spidsen for den her gruppe?
Rasmus Jarlov (KF), 2024-12-11:
Det var der ikke nogen, der gjorde.
Det var meget demokratisk og lige, at vi var fire partier, der fandt sammen, så vi havde som sådan ikke nogen leder i de forhandlinger.
Det fungerede i øvrigt ret fint på den måde.
Camilla Fabricius (S), 2024-12-11:
Jeg har også opfattet det sådan, at ordføreren faktisk er rigtig glad for det blå samarbejde i forbindelse med forhandlingerne til finansloven for 2025.
Men situationen er jo sådan, ordfører, at der kun kan være én statsminister.
Så kan ordføreren hjælpe mig ved at sige, hvem det er, man så peger på som statsministerkandidat i jeres gruppe?
Rasmus Jarlov (KF), 2024-12-11:
Det var ikke nogen af de fire finansordførere i hvert fald, som er statsministerkandidat.
Selv om jeg synes hr. Dennis Flydtkjær er et godt bud, var det ikke det, vi lagde op til.
Altså, det har jo ikke ret meget med finanslovsforhandlingerne at gøre, hvem der skal være borgerlig statsminister på et eller andet tidspunkt.
Jeg har ikke noget svar på det.
Der er jo mig bekendt kun et parti i Folketinget, som kan svare på, hvem der skal være statsminister, og det er Socialdemokratiet, som peger på sig selv.
Kris Jensen Skriver (S), 2024-12-11:
Tak for det, og tak til ordføreren for talen.
Jeg vil gerne hæfte mig lidt ved og spørge lidt ind i forhold til Ukraine.
Det er jo noget, der har været enormt vigtigt for mit parti hele vejen igennem, altså at vise sikker opbakning til Ukraine.
Jeg bemærker også, at ordføreren i sin tale kalder angrebet for modbydeligt, hvilket jeg er meget, meget enig i.
Derfor vil jeg gerne spørge ordføreren i henhold til de ting, som Dansk Folkeparti for nylig har meldt ud.
Jeg synes, det er en enormt stor forskel, der er her.
Rasmus Jarlov (KF), 2024-12-11:
Det er også meget, meget vigtigt for Det Konservative Folkeparti, at vi støtter Ukraine.
Der er ikke noget, der er vigtigere i øjeblikket, fordi hele Europas fremtid og Danmarks sikkerhed afhænger af det.
Vi synes, vi skal øge støtten til Ukraine, og vi synes, at beskeden til Ukraine skal være: Vi bliver ved med at støtte jer, så længe det tager.
Når man siger det modsatte, svækker man Ukraines forhandlingsposition, hvis de skal til at forhandle med Rusland på et eller andet tidspunkt.
Rusland skal vide, at vi er klar til at støtte Ukraine lige så meget, som der skal til, så de kan vinde krigen, og så Ruslands modbydelige foretagende kan blive bragt til ophør.
Derfor er vi meget uenige i den udmelding, som Dansk Folkeparti er kommet med, og den vil aldrig nogen sinde kunne blive en borgerlig regerings politik.
Kris Jensen Skriver (S), 2024-12-11:
Tak for svaret.
Det vil jeg gerne kvittere for.
Jeg noterede mig også i ordførerens tale, at han ønskede en mere harmonisk regering i forhold til den regering, der er her nu.
Der synes jeg jo så, at man kan se, at der i hvert fald ikke vil være ret meget harmoni omkring Ukraine, såfremt der skulle blive et blåt flertal.
Så kan ordføreren i forhold til den økonomiske del bekræfte, at man vil fortsætte og også gerne øge støtten til Ukraine, i tilfælde af at der kommer en blå regering?
Rasmus Jarlov (KF), 2024-12-11:
Jeg kan jo ikke tale for en blå regering, men jeg kan tale for Det Konservative Folkeparti og sige, at det er vores politik, og vi vil gerne garantere, at vi bliver ved med at støtte Ukraine lige så meget, som det skal være.
Jeg skrev til forsvarsministeren forleden dag, da han indkaldte til endnu et møde om støtte til Ukraine.
Jeg skrev til ham, at vores politik er simpel.
Uanset hvad de foreslår af hjælp til Ukraine, bakker vi op.
Dog synes vi, at det, uanset hvad de foreslår, er for lidt, og at det skal ske hurtigere.
Hans Andersen (V), 2024-12-11:
Tak for det, og tak for tilkendegivelsen om Ukraine.
Der er det, synes jeg, vigtigt, at vi står sammen, og meget gerne et samlet Folketing, om den støtte og hjælp, vi kan give til Ukraine.
Men det, der giver anledning til, at jeg tager ordet, er, at ordføreren i talen nævnte, at vi taler om et svækket forsvar i 2025 med besparelser, og at der dermed er et forslag fra Det Konservative Folkepartis side om at styrke forsvaret med 200 mio. kr.
Jeg skal bare spørge: Er det ikke korrekt, at vi faktisk løfter forsvaret fra 2024 til 2025 med 20 mia. kr.?
Vi løfter det med 20 mia. kr., og derfor er det for mig lidt udfordrende, og jeg synes, det er kedeligt, at vi står her, og ordføreren så taler om et svækket forsvar, når vi øger forsvaret med 20 mia. kr.
Susie Jessen (DD), 2024-12-11:
Tak til ordføreren for den første tale som finansordfører.
Jeg bed mærke i, at ordføreren jo også nævnte noget på landdistriktsområdet.
Her er jeg nødt til at følge op på noget af det, som hr. Kim Edberg Andersen spørger om.
For jeg vil gerne anholde det her med, at man hele tiden skubber det med solcellerne over til kommunerne.
Det er nu engang herindefra, at man har valgt, at der skal være en firdobling af vedvarende energi på land.
Det er herindefra, at man giver store puljer til kommunerne for, at de sætter de her solceller op.
Der er eksperter, der i bl.a. Jyllands-Posten har sagt, at vi godt kan dække Danmarks energibehov ved at bruge tagene på industribygninger og på havne og sådan nogle ting, men det er regeringen slet ikke interesseret i at kigge på, og det er Moderaternes minister, som tit lukker ned for den her diskussion.
Jeg vil gerne høre hvorfor.
Charlotte Bagge Hansen (M), 2024-12-11:
Når vi taler vedvarende energi, er der jo en klar målsætning fra regeringens side.
Jeg er ligesom fru Susie Jessen meget optaget af landdistrikterne, ja, vi har jo ligefrem en alliance sammen på tværs af vores partier nede i vores sydlige område, hvor vi kæmper for det, og vi kæmper fra Moderaternes side selvfølgelig også for landdistrikterne herinde til daglig.
Det skal ikke være nogen hemmelighed.
Jeg synes også, regeringen gør det og også har vist det i forhold til de ting, når vi f.eks. kigger ind i landdistriktsudspillet, hvor vi også gør det nemmere for borgere derude at arbejde, forvalte og lave virksomheder, og med Rød løber har vi jo sat i værk, at det bliver nemmere at lave produktionsvirksomheder ude i landdistrikterne, uden at man skal op imod et kæmpe monster af bureaukrati.
Man går ind ad en dør og går ud ad den samme.
Susie Jessen (DD), 2024-12-11:
Jeg vil også kvittere for vores samarbejde nede på Sydsjælland.
Jeg bor selv i et område med ti vindmøller, et biogasanlæg og med et kæmpe solcelleanlæg på vej.
De er i gang med at etablere det lige nu.
Jeg var til et borgermøde i sidste uge.
Der var omkring 600 mennesker, som ikke følte sig hørt.
De bliver tromlet over, og deres huspriser falder, samtidig med at de ikke bliver kompenseret godt nok.
Der er bare så meget, vi skal have ryddet op i her, for at der også kommer til at være en opbakning.
For det er der ikke lige nu.
Hvordan kan det være, at Moderaterne ikke vil acceptere, at vi er nødt til at få skabt nogle bedre rammer her, for at vi også tager hensyn til borgerne ude i vores land?
Charlotte Bagge Hansen (M), 2024-12-11:
Jeg vil sige, at spørgeren aldrig kommer til at høre, at vi i Moderaterne ikke vil gøre det bedre for borgerne.
Og når der de enkelte steder er så store protester og uklarheder, skal man jo selvfølgelig som politiker også lytte.
Det skal man kommunalt, og det skal vi selvfølgelig også herinde.
Det er jo vigtigt, at vi i den her implementeringsproces også sørger for, at folk føler sig hørt, og at vi får fundet nogle gode løsninger på tværs af landet.
Og ja, jeg synes da også, det er en super god idé at producere strøm, også på tagene, men jeg er bare bange for, at det ikke er nok.
Peter Skaarup (DD), 2024-12-11:
Tak til ordføreren for debuten som finansordfører.
Det er gået rigtig godt indtil nu.
Nu ser vi, hvad svaret på det spørgsmål, jeg stiller, bliver.
Så kan vi komme med en ny vurdering måske.
Jeg kunne egentlig godt tænke mig et klart svar på noget.
Det synes jeg ikke rigtig kom til hr. Dennis Flydtkjær, som også spurgte lidt i forhold til pensionsdebatten.
Jeg synes ikke, ordføreren sådan bare kan sige: Det har jeg svaret på.
For én ting, danskerne går op i, er jo, hvor meget længere man skal arbejde i fremtiden.
Hr. Lars Løkke Rasmussen og Moderaterne siger jo, at vi skal arbejde ½ år mere.
Regeringen har ikke rigtig nogen holdning, for man kan ikke finde ud af, hvad man skal mene.
Socialdemokratiet siger noget helt tredje.
Forvirringen breder sig, og jeg synes egentlig, det ville være rimeligt, at man i en finanslovsdebat, hvor det jo trods alt er vores økonomi i årene frem, vi diskuterer, kan komme med et svar på: Hvornår får vi at vide, hvad regeringen vil?
Charlotte Bagge Hansen (M), 2024-12-11:
Det, der er vigtigt for os i Moderaterne, er, at vi får fundet de bedste løsninger for vores borgere i Danmark, de bedste løsninger for dansk økonomi fremadrettet og de bedste løsninger for den generation og de generationer, der kommer efter os.
Ja, vi har været ude at sige: Skulle vi, der er født i 1960'erne, måske lige tage et ½ år mere?
Det har hr. Henrik Frandsen, som sidder her på første række, og jeg jo talt om.
Vi er nok enige om, at vi nok ikke kan nøjes med ½ år.
Det bliver nok 5 eller 10 år.
Det mener vi er en lille investering at foretage, i forhold til at de generationer, der kommer efter os, ikke skal tage det ekstra slæb.
For der kommer mange regninger.
Vi har klimatilpasninger, vi har forsvar, og vi har et fald i vores demokrati.
Så jeg kommer ikke til at sætte nogen tid på noget og heller ikke i forhold til et efterfølgende spørgsmål.